
          AVIZ

   asupra propunerii legislative  pentru modificarea şi completarea Legii nr.571/2003 privind Codul Fiscal


În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă  pentru modificarea şi completarea Legii nr.571/ 2003 privind Codul Fiscal, trimis cu adresa nr. P.l.x 613 din 3 iulie 2006, înregistrată sub nr. 31/922 din 3 iulie 2006. 



Camera Deputaţilor este Cameră decizională.



Senatul, în calitate de primă Cameră sesizată, a respins propunerea legislativă în şedinţa din 29 iunie 2006.



Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă, menţionată mai sus, în şedinţa din 6 septembrie 2006.

Membrii comisiei au examinat propunerea legislativă supusă avizării, expunerea de motive, punctul de vedere al Guvernului trimis cu adresa  nr. 1379 din 27.04.2006, prin care nu susţine adoptarea propunerii legislative şi avizul favorabil al Consiliului Legislativ trimis cu adresa nr. 411 din 21.03.2006. Cu prilejul dezbaterilor s-a constatat că propunerea legislativă  de modificare a alin. (3) al art. 152 din Codul fiscal este nejustificată, întrucât dreptul de deducere aferent bunurilor achiziţionate în perioada dintre data la care persoana impozabilă avea obligaţia să solicite înregistrarea ca plătitor de TVA în regim normal şi data la care înregistrarea a devenit efectivă este prevăzut de art. 145 alin. (11) şi (12) din Legea nr. 571/2003 şi ale pct. 56 din Capitolul XII – Regimul special de scutire – din HG nr. 44/2004 pentru aprobarea Normelor metodologice de aplicare a Legii nr. 571/2003 privind Codul fiscal.

De asemenea, trebuie precizat faptul că orice modificare de natură să aducă atingere dreptului de deducere trebuie să aibă în vedere principiile stabilite de Directiva a VI- a CEE, pe care România s-a obligat să o respecte în cadrul procesului de aderare la Uniunea Europeană.
Pentru aceste considerente, în urma dezbaterilor, cu unanimitate de voturi, s-a hotărât avizarea negativă a propunerii legislative.


În raport de obiectul şi conţinutul său, , proiectul de lege face parte din categoria legilor ordinare.
               PREŞEDINTE,
SECRETAR,

    Sergiu ANDON
George BĂEŞU

     Consilier,

Nicoleta Segărceanu

